Straeuli: Bulle voer Dinsdag onderhoud | Netwerk24
Deur Cobus Claassen 24 September 2018 12:24
Rudolf Straeuli is glo oorgehaal om 'n nuwe hoofstuk by Loftus Versfeld te begin.
Rudolf Straeuli het aansoek gedoen vir die pos as uitvoerende hoof van die Bulle. Foto: Gallo Images
Hoewel daar geen bevestiging uit die Bulle-geledere is nie, is die naam van die Leeus se rugbybaas op die kortlys vir Barend van Graan, uitvoerende hoof van die Blou Bulle Maatskappy (BBM), se vakante pos.
Daar word Dinsdag in Sandton onderhoude gevoer met die kandidate wat die kortlys gehaal het.
Die 55-jarige voormalige Springbok-afrigter word vanweë sy ervaring as 'n logiese opvolger vir Van Graan beskou.
Straeuli is volgens inligting gevra om vir die pos aansoek te doen en hy het besluit om sy naam in die hoed te gooi.
Sy rugbyloopbaan het destyds in Pretoria begin en hy woon steeds in die Jakarandastad.
Willem Strauss, president van die Blou Bulle Rugbyunie (BBRU) en voorsitter van die Bulle-direksie, sê hy is nie by magte om oor die proses kommentaar te lewer nie.
Straeuli het nie op 'n boodskap gereageer nie.
Die winde van verandering waai vanjaar sterk by Loftus.
Eers het Strauss in Maart as president by Gert Wessels oorgeneem nadat hy bedank het toe daar 'n mosie van wantroue teen hom gebring is.
Van Graan het in Junie in oorleg met die BBM se twee aandeelhouers – die BBRU en die beleggingsmaatskappy Remgro – besluit dit is tyd vir vernuwing en dat sy kontrak nie hernu sal word nie.
John Mitchell, wat verlede seisoen as die Bulle se hoof van rugby aangestel is, is laasweek Engeland toe nadat hy as dié span se nuwe verdedigingsafrigter aangestel is.
Hy was ook die Bulle se hoofafrigter in die Superreeks en daar sal na verwagting later die week 'n aankondiging gemaak word oor die proses wat gevolg sal word om 'n opvolger vir hom te kry.